ברק חירם

ברק חירם (נולד בשנת 1979) הוא קצין בצה"ל בדרגת תת-אלוף, המשמש מפקד עוצבת הבזק. קודם לכן שימש מפקד חטיבת גולני, מפקד המרכז לאימונים באש במל"י, מפקד עוצבת הגולן, מפקד בא"ח גולני ומפקד גדוד 51.

ביוגרפיה 
חירם נולד וגדל בחיפה. למד בבית הספר הריאלי בעיר מגוריו. התגייס לצה"ל בשנת 1997, והחל את שירותו בקורס טיס. לאחר חמישה חודשים נשר מהקורס, שובץ בחטיבת גולני והתקבל ליחידת אגוז. עבר מסלול הכשרה כלוחם וקורס מ"כים חי"ר, חזר ליחידה כסמל צוות והשתתף בלחימה בדרום לבנון. לאחר קורס קציני חי"ר מונה למפקד צוות ביחידה. בהמשך שימש כמפקד פלוגה מבצעית ג' בגדוד 13, והוביל אותה בין היתר בלחימה ברצועת עזה. לאחר מכן מונה למפקד פלגה ב' ביחידת אגוז, ופיקד עליה בין היתר במלחמת לבנון השנייה. במהלך הלחימה נפצע באורח קשה ואיבד אחת מעיניו. על האופן שבו לחם ופיקד על הפלגה הוענק לו צל"ש מפקד אוגדה ממפקד עוצבת געש. בהמשך שימש כמפקד בית הספר להכשרות ביחידת אגוז. בשנים 2008–2009 שירת כסגן מפקד גדוד 12. לאחר נפילת מחליפו, , שב לזמן מה לשרת כסגן מפקד הגדוד. בהמשך מונה למפקד מחזור בבא"ח גולני. לאחר מכן יצא ללימודים בפו"ם.

ב-25 ביוני 2012 הועלה לדרגת סא"ל ומונה למפקד גדוד 51, ושימש בתפקיד עד 6 ביולי 2014. ביולי 2014 מונה למפקד בא"ח גולני, ושירת בתפקיד עד אוגוסט 2016. ב-1 בספטמבר 2016 הועלה לדרגת אל"ם ומונה למפקד עוצבת הגולן, תפקיד בו שירת עד 15 ביולי 2018. לאחר מכן יצא לשנת לימודים בחו"ל. בשנת 2019 מונה למפקד המרכז לאימונים באש במל"י, תפקיד אותו מילא עד שנת 2020. ב-2 באוגוסט 2020 מונה למפקד חטיבת גולני, ושירת בתפקיד זה עד 18 ביולי 2022. 

ב-11 באוגוסט 2022 הועלה לדרגת תא"ל ומונה למפקד עוצבת הבזק. ב-17 ביולי 2023 הוחלט על מינויו למפקד הבא של אוגדת עזה.

מלחמת חרבות ברזל 
בשבת, 7 באוקטובר 2023, עם תחילת מתקפת הפתע על ישראל, נסע על דעת עצמו לפיקוד הדרום. חירם  קיבל הנחיה להגיע ללחימה במחבלים בנתיבות. הוא הורה לכל האוגדה להתייצב בבית קמה, ועם כוח קטן הגיע לנתיבות וקיבל את הפיקוד גם על הלחימה ביישובים סעד, בארי, עלומים ורעים. הגיעו אליו כוחות מיחידות שונות (סיירת מטכ"ל, יחידת שלדג, חטיבת הקומנדו) שאותם הפנה ללחימה ביישובים השונים. בשעה 11 הגיע עם צוותו לעלומים, שם כיתת הכוננות הצליחה להגן על היישוב, והכוח שבפיקודו הרג שלושה מחבלים. לאחר זמן קצר המשיך משם עם לוחמים משלל יחידות לקיבוץ בארי שעליו השתלטו יותר ממאה מחבלים חמושים היטב, שערכו טבח בתושבי הקיבוץ. הלחימה בקיבוץ זה הייתה קשה, ורק ביום שני בצהריים הסתיים טיהור הקיבוץ ממחבלים, בהם כאלה שהתבצרו במתחמים שונים בקיבוץ, חלקם עם אזרחים לכודים.

חיים אישיים 
חירם מתגורר בתקוע, נשוי לבת ציון ואב לארבעה. בעל תואר ראשון בהיסטוריה צבאית מהאוניברסיטה העברית בירושלים, ותואר שני במנהל עסקים מאוניברסיטת בן-גוריון בנגב.

קישורים חיצוניים

הערות שוליים 

לוחמי יחידת אגוז
מפקדי גדודים בחטיבת גולני
מפקדי עוצבת הגולן
מפקדי המרכז לאימונים באש
מפקדי חטיבת גולני
תתי-אלופים בצה"ל
מעוטרי צל"ש מפקד אוגדה
נכי צה"ל
בוגרי בית הספר הריאלי
בוגרי האוניברסיטה העברית בירושלים
בוגרי אוניברסיטת בן-גוריון בנגב
תקוע: אישים
ישראלים שנולדו ב-1979